चितवन च्याम्पियनसिप ट्रफी : मुनस्टोन फाइनलमा
लगातार दुई खेल जितेपछि मुनस्टोन क्रिकेट क्लब १७ औं संस्करणको ‘प्रेम मार्केट चितवन च्याम्पियनसिप ट्रफी–२०७७ को फाइनलमा प्रवेश गरेको छ ।
चितवन — लगातार दुई खेल जितेपछि मुनस्टोन क्रिकेट क्लब १७ औं संस्करणको ‘प्रेम मार्केट चितवन च्याम्पियनसिप ट्रफी–२०७७ को फाइनलमा प्रवेश गरेको छ ।बिहीबार भएको खेलमा चितवन क्रिकेट क्लवलाई ७८ रनले पराजित गर्दै मुनस्टोन एक खेल अगावै फाइनलमा पुगेको हो । समूह ‘ए’ मा रहेको मुनस्टोनले लिगको पहिलो खेलमा बेलचोक क्रिकेट क्लबलाई ९ विकेटले पराजित गरेको थियो । उपाधिका लागि मुनस्टोनले समूह ‘बी’ को विजेतासँग प्रतिस्पर्धा गर्नेछ । चितवन क्रिकेट क्लबले टस जितेर फिल्डिङ रोजेपछि ब्याटिङ गरेको मुनस्टोनले निर्धारित ४९ ओभरमा ७ विकेटको क्षतिमा २६३ रन बनाएको थियो । उसका लागि योगेन्द्रसिंह कार्कीले ६० बलमा ९३ रनको अविजित पारी खेले । यस्तै मनिस अधिकारीले ४८ बलमा ३९ र हरिबहादुर चौहानले ४४ बलमा ३३ रन बनाए । चितवन क्रिकेट क्लबका लागि राशिद खानले १० ओभरमा एक मेडनसहित ४४ रन खर्चिंदै ३ विकेट लिए । जित्नै पर्ने खेलमा २६४ रनको लक्ष्यसहित मैदानमा उत्रिएको चितवन क्रिकेट क्लव ४४.२ ओभरमा १८५ रनमा अलआउट हुन पुग्यो । चितवन क्रिकेट क्लवका लागि केशवजंगले ४२ बलमा ४४, राशिद खानले ४९ बलमा ३५ रनको योगदान दिए । मुनस्टोनका लागि कमल थापाले १० ओभरमा ४१ रन खर्चिंदै ३ र विज्ञान गौतमले १० ओभरमा २ मेडनसहित २३ रन खर्चिंदै २ विकेट लिए । खेलमा ९० रन बनाएका मुनस्टोनका योगेन्द्रसिंह कार्की म्यान अफ दि म्याच घोषित भए । चितवन क्रिकेट संघको आयोजनामा जारी १७औं संस्करणको ‘प्रेम मार्केट चितवन च्याम्पियनसिप ट्रफी–२०७७’ फागुन ३ गतेसम्म चल्ने छ । धुर्मुस–सुन्तली फाउन्डेसनको अगुवाईमा रामपुरमा निर्माण भइरहेको गौतमबुद्ध अन्तर्राष्ट्रिय क्रिकेट रंगशालाको नमुना खेल मैदानमा प्रतियोगिता भइरहेको छ । प्रतियोगिताको विजेताले २० हजार रुपैयाँ र उपविजेताले १० हजार रुपैयाँ पुरस्कार पाउने छ । यस्तै म्यान अफ दि म्याच, म्यान अफ दि सिरिज, बेस्ट बलर र बेस्ट ब्याट्सम्यान पुरस्कार प्रदान गरिनेछ । 